
10 класс
Инеш диктант.
Дуҫлыҡ.
Бала саҡ дуҫлығы! Үҙенең хәйләһеҙ бер ҡатлылығы менән оҙаҡ хәтерҙә һаҡлана ул. Ә инде үҫмер саҡта ла, егет булғас та дауам итһә - онотолмай, һис ҡасан да онотолмай. Ул дуҫтар, ир-егет булғас, яңынан осрашһалар, уларҙың бер-береһенә булған яҡты тойғолары ғүмер таңындағы ҡабатланмаҫ йәмен һаҡлай, яҙҙар һәм көҙҙәр аша улар менән бергә атлай.
Рәшит менән Сабир тап бына шундай дуҫтар ине.
Берҙән-бер көндө, йәй үтеп барғанда, Сабир Рәшитте ҡалаға уҡырға оҙатты. Һуңғы төндә улар аҙбар башында, кипкән бесән өҫтөндә, таң атҡансы һөйләшеп яттылар.
Август аҙаҡтарында ғына була торған аяҙ йылы төн, күк йөҙөндә иҫәпһеҙ  йондоҙҙар йымылдай. Улар, төпһөҙ киңлеккә һыйыша алмағандай, бер туҡтауһыҙ атылалар. Әле яңы ғына офоҡта балҡыған утлы юлға һоҡланырға өлгөрмәйһең, һинең түбәң өҫтөндә икенсеһе, селпәрәмә килеп, ут көлтөләре сәсә, ә ҡайҙалыр алыҫта, бик бейектә, серле ятҡылығы менән күк донъяһын уртаға бүлеп, Ҡош Юлы ярылып ята.
Был төндөң сихри матурлығына һоҡланыпмы, айырылышҡанда һәр саҡ була торған эс бошоуҙы еңә алмайынсамы, дуҫтар оҙаҡ ҡына һөйләшмәй яттылар. (Д.Исламов)

Бирем: (читательская грамотность)
Текстың төп фекерен билдәләгеҙ.

Контроль диктант.
Башҡорт балы.
	Башҡорт балы тураһында, ғөмүмән, бал тураһында бөгөн беҙ күп нәмә беләбеҙ. Ул – борондан билдәле ҡиммәтле ризыҡ, халыҡ араһында киң ҡулланылған дауалау сараһы. Балдың файҙаһын боронғо Мысырҙа, Грецияла ла белгәндәр. Балдан башҡа бал ҡорто прополис, балауыҙ кеүек файҙалы матдәләрҙе бүләк итте кешелеккә.
 Балда алтмышҡа яҡын төрлө матдә бар. Балдың бөтә сорттарында ла глюкоза менән фруктоза күп. Ә улар-йөрәк мускулдарының нормаль эшләүе өсөн бик кәрәк матдәләр.
Бал витаминдарға ла бик бай. Уны һыуҙа иретеп, шуның менән ауыҙ сайҡайҙар. Һөҙөмтәлә күп кенә микробтар юҡҡа сыға.
Бал  менән ашҡаҙан ауырыуҙарын да  дауалайҙар. Йоҡлай алмағанда ла, балдың файҙалы булыуы билдәле.
Боронғо Грецияның атаҡлы математигы Пифагор балдың кеше ғүмерен оҙайтыуы тураһында яҙып сыҡҡан. Үҙе лә балды йыш ашаған һәм 90 йәшкә тиклем йәшәгән.
Шулай уҡ боронғо грек философы Демокрит та 100 йылдан артыҡ йәшәгән. Ул да балдың сәләмәтлек өсөн файҙалы булыуын әйткән. Атаҡлы табип Әбуғалисина йәшлекте һаҡлау өсөн бал ашарға кәңәш иткән.

Бирем: (читательская грамотность)
Бирелгән текст ниндәй төргә ҡарай?

Диктант.
Урман иртәһе.
	Матур, һоҡланып туймаҫлыҡ йәйге таң… Ҡыҙарып сыҡҡан ҡояш нурҙарында, һарғылт йәшел төҫкә инеп, әкрен генә томан күтәрелә. Күҙ яуын алып, үлән баштарында ысыҡ емелдәй, әйтерһең дә, аяҡ аҫтына һанһыҙ ынйы бөртөктәре һипкәндәр. Әллә ниндәй серҙәргә төрөнөп таң беленә. Бар тәбиғәт алһыу төҫкә инә, әкренләп йоҡонан уяна. Үлән баштарын сайҡалдырып, ағас япраҡтарын шаулатып, һалҡынса сафлыҡ таратып иртәнге ел иҫә. Наҙлы йомшаҡ ел, сәскәләрҙе, тулҡындарҙы тирбәлдерә-тирбәлдерә, нәҙекәй билле талдарҙың сәстәрен тарай-тарай, ботаҡ-сәңгелдәктә серем итеп ултырған ҡоштарҙың ҡанаттарына ҡағыла биреп: «Уянығы-ы-ыҙ, ҡәҙерлеләрем!», - тип өндәшә һымаҡ.  
   Бар тереклеккә ҡыуаныс һәм өмөт биреп яҡты көн тыуа. Яңы көн, яңы йыр, яңы шатлыҡ, яңы моң, яңы таң тыуа.
   Йомшаҡ ел наҙлап ҡына сәскә-гөлдәрҙең баштарынан һыйпап  үтә. Күңелдәре илһам менән тулышҡан сәскәләр, мөлдөрәшеп, көнгә баға. Елдең саҡҡына ҡағылыуы була, Ер-әсәбеҙ тупрағына шифалы ысыҡ тамсылары тамып төшә. 
   Урман ситендәге мәғрур имәндәр, буйсан ҡарағайҙар һәлмәк кенә шыбырлаша.Аҡ күлдәкле ҡайындар йәшел ебәк шәл-яулыҡтарын елберләтеп, бөгөлә-һығыла тирбәлеп, ҡарағайҙарҙы сәләмләй.

Бирем: (читательская грамотность)
Текстың төп темаһын билдәләгеҙ.

Контроль диктант.
Төрлө дуҫтар була.
Һәр кемдең дуҫтары була һәм төрлө дуҫтары була: һүҙ күтәреүселәре һәм юҡҡа ҡыҙрасланыусылары ла; ҡолон муйынына аҫҡан ҡыңғырау һымаҡ шалтырауыҡтары һәм онотолғанда бер генә йылмая торғандары ла; хәтереңде һаҡлап тормай, бәреп әйтеүселәре һәм, күңелеңде китмәҫ өсөн, гел комплименттар ғына һибеүселәре лә; һинең менән утҡа-һыуға инерлектәре һәм, һин батҡанда, яр башында, башын ҡырын һалып ҡарап торғандары ла; һинең өсөн иң ғәзиз нәмәһе – йәнен бирерлектәре һәм, үҙенә кәрәк саҡта, йәнеңде тартып алырлыҡтары ла; һинең шатлығыңды үҙ шатлығы, һинең уңыштарҙы үҙ уңышы итеп һөйөнөүселәре һәм, эстән генә әрнеп, көйөнөүселәре лә була.
Төрлө дуҫтар була донъяла. Ләкин уларҙың кубеһен башыңа ҡайғы төшкәндә генә аңлайһың икән.
Ҡапыл, аяҙ көндө йәшен һуҡҡан кеүек, йөрәк сире мине аяҡтан йыҡты. Дуҫтарымдың күбеһе быны белмәне, ә ҡайһы берәүҙәре белмәмешкә һалышып, урамдың икенсе яғына янтайҙы. Күптән күрешмәгән дуҫым, ялын, Ҡара диңгеҙ буйын ташлап, яныма осоп ҡайтты. Аҙнаға яҡын карауатым эргәһенән китмәне. Юҡ, йәлләмәне ул мине. “Бөгөлмә. Бөгөлгәнде тағы ла нығыраҡ бөгәләр, ә аҙаҡ һындыралар”, - тине ул һәм икенсе көндө осоп та китте.
Башҡа ваҡытта, күңел күгем ҡояшлы саҡта, йөрәгем тыныс һәм талғын типкәндә, эштәрем алға киткәндә, ул ана шулай юғала ла ҡуя. Төрлө дуҫтар була донъяла... (И Абдуллин) 

Бирем: (читательская грамотность)
Текстың төп фекерен билдәләгеҙ.

Изложение.
Мөхәббәт.
Борон-борон заманда, күп йылдар артылышында булған, ти бер гүзәл ер. Ағастар, ҡуйы урман булып, ҡояшты ҡаплар бейеклеккә еткән.Мәғрур ҡаялары, күкрәк киреп, был ожмах утрауын һалҡын бурандарҙан, әсе елдәрҙән һаҡлаған. Шишмәләре саф,таҙа булған, ә тәме, шифаһы үлер сиккә еткән кешене лә аяҡҡа баҫтырған. Яландарҙа береһенән -береһе матурыраҡ, алһыуыраҡ хуш еҫле гөлдәр үҫкән. Сәскәнән сәскәгә хуш еҫле бал йыйып бал ҡорттары осҡан. Был матурлыҡҡа һоҡланып көнө - төнө һандуғас һайраған.
Ошо ерҙә бер егет йәшәгән. Үҙе уңған, төҫкә сибәр, буйға һомғол, көслө икән. Бейек тау баштарына менеп, бөркөттәрҙең осоуын күҙәткән, күкрәк тултырып йырлаған. Уҡ-һаҙағын тотоп, урман-яландарҙы гиҙгән, һунарсылыҡ иткән. Хәлдән тайып сарсағанда, ятып шишмәләрҙән һыу эскән.
Ләкин ни генә эшләһә лә, нимәгә генә тотонһа ла, күңеле болоҡһоп тик торған, ниҙер етмәгән, күңеле ҡайҙалыр саҡырған, өмөтләндергән. Ул ошо  мөғжизәне эҙләп, бар ерҙе ҡыҙырған, тыуған еренән алыҫайғандан-алыҫая барған. Һәм түҙмәгән егет, бер көн хәлдән тайғас, күккә ҡарап мөрәжәғәт иткән:”Эй, Ҡояш-әсәм! Тыңласы минең һүҙемде, ярҙам итсе?! Хәлем бик һәйбәттән түгел. Көндән-көн һарғаямын, кибәмен. Бар сер йомғағын үҙенә йомған билдәһеҙ ҡошто таба алмайым. Кем ул? Нимә булды минең менән?”
“Эй, балам, балам! Мөхәббәтһеҙ кеше йәшәмәй тигәндәре дөрөҫ икән. Ниндәй генә йән эйәһе булһа ла, парлы булырға тейеш. Ана ҡоштарға ғына ҡара, нисек күңелле һайрайҙар. Ә һин бөр үҙең, янында һинең ҡүңелеңде иш итерҙәй кешең юҡ - шуға ауыр. Ярҙам итәм мин һиңә, улым. Үҙемдең баламды - ҡыҙымды бирәм. Тик шартымды ғына тыңла: бер ҡасан да уға ауыр һүҙ әйтмә, ауыр вакыттарҙа ла ҡул күтәрмә. Сөнки ул – илаһи зат. Һине яратыр, һиңә бәхет бирер өсөн тыуған ул. Усаҡ йылыһын да һаҡлаусы, киләсәгеңде дауам иттереп йәм биреүсе лә ул буласаҡ. Күп нәмә һинән торасаҡ. Йәберләмә, ишеттеңме, һәр саҡ ихтирам ит!”
Ошо һүҙҙәрҙе әйткән дә Ҡояш-әсә ергә алтын уҡтарын йүнәлткән. Егет был тиклем дә яҡтылыҡҡа күҙҙәрен йомған. Бер ни тиклем ваҡыттан һуң күҙен асып ҡарай ҙа хайран ҡала. Алдында тал сыбығылай зифа буйлы, оҙон ҡара сәсле, ҡарлуғас осошон хәтерләткән ҡашлы, бешкән муйыл төҫөндәге ҡара күҙле һылыу ҡыҙ баҫып тора. Тыйнаҡ ҡына йылмая ла: “Һаумы, егет кеше! Мин һинең хәләл ефетең булам!  Ауыр саҡтарҙа ярҙам итеүсе, бейеклектәргә этәреүсе, яҡшы эштәргә өндәүсе мин булырмын”, - ти ул.
Ә егет ҡыҙға ҡарап, күҙен дә ала алмай тора, ти.Ҡараңғы төндәрҙә йондоҙҙар киңлегендә эҙләгән, ялан-ҡырҙарҙа тапмаған, һунарҙа атмаған мөғжизәнең ошо икәнен аңлаған. Һәм шул көндән башлап  Егет менән Ҡыҙ бик бәхетле, татыу йәшәй башлағандар. Үҙҙәре кеүек уңған, матур балалар үҫтергәндәр. (Балалар фольклоры, 2-се китап, 386 һүҙ)

Бирем: (читательская грамотность)
Тексты ҡыҫҡартып яҙырға.

Изложение.
                                                  Шаян һайыҫҡан.
Саҡ беленеп торған һуҡмаҡ мине кордонға илтеп сығарҙы. Шул саҡ түбәндән генә бер һайыҫҡан осоп китте. Ҡараһам — бер ҡайын осона менеп ҡунды теге. Минең килгәнде иҫкәртеп, күрәһең, һайыҫҡан шыҡырыҡлай башланы. «Һин ниңә бик шыҡырыҡлайһың әле? — тинем мин. — Ҡунаҡты шулай ҡаршылайҙармы ни?»
Кордонға күп булһа бер километр ҡалғандыр. Теге һайыҫҡан, ағастан-ағасҡа ҡунып, ҡысҡырыуын дауам итә.
Яңғыҙ торған бер бәләкәй өй эргәһенә килеп еттем. Ҡарауылсы йәшәй икән бында. Миңә ҡаршы ишектән бер малай килеп сыҡты.
- Һаумы, ҡустым! — тинем тегегә. — Һин бында тораһыңмы?
- Эйе, һеҙгә кем кәрәк?
- Һеҙгә ҡунаҡҡа килдем.
Артабан беҙ Мәжит менән бик ныҡ дуҫлашып киттек, һәйбәт белә икән ул был яҡтарҙы. Төлкөләр һәм бурһыҡтар ҡайҙа йәшәгәнен, төрлө ҡоштарҙың ҡайҙа оя ҡорғандарын да әйтә. Шәп натуралист икән үҙе.
Мәжиттәрҙә тороуыма бер нисә көн үтте. Бер мәлде күлдәктең еңдәрендәге запонкаларын ысҡындырып алдым да, шырпы ҡабына һалып, өҫтәлгә ҡуйҙым.
Тәҙрә асыҡ ине. Киң япраҡлы саған ботаҡтарының селтәрле шәүләһе иҙәнгә төшөп тора. Бер нисә минутҡа ғына бүлмәнән сыҡтым. Әйләнеп килеүемә, өҫтәлдә запонкалар юҡ ине инде.
Был ни эш? Әле генә ошонда яталар ине бит. Тамам аптырашта ҡалдым.
- Мәжит, өҫтәлдәге запонкаларҙы алманыңмы? — тинем.
—Юҡ, ағай, алманым, — тине малай. Запонкаларҙы оҙаҡ ҡына эҙләнек, ләкин бер ҡайҙан да таба алманыҡ. Мәжит ҡапыл урынынан һикереп торҙо ла:
-Белдем! Ул запонкаларҙы һайыҫҡан алған! — тип ҡысҡырып ебәрҙе.
- Аңламайым. Ни һөйләйһең һин?
- Әйҙә, ағай, киттек! — ти малай, мине еңемдән тартып.
Беҙ ҡайын төбөнә барып туҡтаныҡ. Ул, һайыҫҡан, тип һуҙып ҡысҡырҙы ла ағасҡа үрмәләп менеп тә китте. Мәжит һаман үргә күтәрелә бара, ҡарт ҡайын ботаҡтары араһынан уның күк күлдәге генә күренеп ҡалды. Бәй, был ни эш?! Ысынмы был, әллә күҙҙәремә генә шулай күренәме? Һайыҫҡан Мәжиттең башына килеп ҡунды.
- Был һинең эшеңме, һайыҫҡан? Ниңә кеше әйберен алаһың? Бир! — тине Мәжит һәм, үрелеп, тегенең ояһын ҡараны. — Бына һеҙҙең запонкаларығыҙ ҡайҙа ята! — тип ҡысҡырҙы ул, ҡулын һелтәп.
Һайыҫҡан шыҡырыҡлай-шыҡырыҡлай ситкә осоп китте лә яҡындағы бер ботаҡҡа барып ҡунды.
Шаян һайыҫҡан урлаған запонкалар бына шулай табылды. Артабан Мәжит миңә был һайыҫҡанды бик бәләкәй сатынан тәрбиәләп үҫтереүе хаҡында һөйләне, һайыҫҡан уга эйәләшеп бөткән, уның ус төбөнән аҙыҡ ашай. Һалҡын көндәрҙә ул соланда ҡуна, ә иртән шыҡырыҡлай башлай: сығарығыҙ мине, ти, күрәһең.
Артабан ҡош миңә лә эйәләшеп китте. Ул яурыныма килеп ҡуна ла тыңлап тора: берәй йылы һүҙ әйтмәҫме икән, ти, күрәһең.
 Бирем: (читательская грамотность)
Текст буйынса план төҙөргә.
 
11 класс
Инеш контроль диктант.
Ауыр хеҙмәт.
Терпенең энәләренә эләктереп үлән ташыуы хаҡында һәр кемдең ишеткәне барҙыр, һөйләгәндә был эш еңел кеүек булһа ла, эшләгәндә ул терпе өсөн бик үк еңел түгел икән.
Мин терпене урманға бәшмәк йыйырға барғанда күрҙем.
Терпе йүгергеләп үлән ташып йөрөй ине. Ул, энәләренә эләктереп, өс япраҡ алып китеп бара. Ике япраҡты ҡабырғаһына, бер япраҡты арҡаһына эләктереп алған. Был йөк бик еңел. Уны терпе хатта һиҙмәйҙер ҙә. Үләнде күп кенә итеп алып китер ине лә бит, ләкин уны энәләргә эләктереүе ҡыйын. Мин ҡыҙыҡһынып әкрен генә терпенең артынан киттем.
Терпенең өйө ҡарт шыршы төбөндәге соҡорҙа икән, ул шунда килеп туҡтаны. Хәҙер үләндәрҙе энәләренән ысҡындырып, өңгә түшәргә кәрәк. Ә уларҙы нисек итеп ысҡындырырға һуң? Аяҡ менән эләктереп булмай, ә теш менән ысҡындырыу тураһында уйларға ла ярамай. Уны һелкетеп тә төшөрөп булмай. Бына бит ниндәй ауыр хәл! Терпе арҡаһын ағасҡа ышҡый башланы. Ҡабырғалағы япраҡтарҙы ул шулай итеп төшөрҙө, ә арҡаһындағыһын төшөрә алмай ҙа ҡуя бит. Арып бөттө, бахырың. Үлән төшмәй ҙә ҡуя.
Терпе бик оҙаҡ маташты, ләкин үләнде ыскындыра алманы. Ул бер урында баҫып торҙо ла:«Туфф! Туфф!» — тип ҡуйҙы. Был беҙҙеңсә «ох, ах» тигән һымаҡ булалыр инде. Ул тағы ла һуҡмаҡ буйлап кире китте.
Терпе күҙҙән юғалғас, мин уның өңөнә япраҡтар килтереп һалдым.
Терпегә ярҙам итмәй мөмкин түгел ине. Уның эше бик ауыр икән шул.

Бирем: (читательская грамотность)
Бирелгән текст ниндәй төргә ҡарай?
Диктант.
Илгиҙәрҙең эше.
Илгиҙәрҙең әсәһе уның ҡулына кәтмән килтереп тотторҙо ла баҡсалағы картуфты күмергә ҡушты.
Был юлы ҡарышып-нитеп торманы Илгизәр. Яйлап ҡына баҡсаға табан йүнәлде. Бына ул аҙбар артында ғына үҫеп ултырған тәүге картуфтың тирә-яғына күпереп ятҡан йомшаҡ тиреҫте тауҙай итеп өйөп ҡуйҙы. Икенсе төп тә хөрт эшләнмәне. Ә бына өсөнсөһө генә яртылаш күмелде тигәндә, Илгиҙәрҙең ҡулынан кәтмәне төшөп китмәһенме. Кәтмәнен алырға тип эйелгәндә, нисектер уға ергә тубыҡланырға тура килде. Ә ер шундай йомшаҡ, шундай йылы ине. Ул аҙ ғына ятып ҡарарға булды.
Илгиҙәрҙең яланғас арҡаһын ҡояш рәхәт итеп ҡыҙҙыра, ара-тирә иҫкеләп ҡуйған еләҫ ел уны иркәләй ине. Тағы ла саҡ ҡына ятаһы килде Илгиҙәрҙең. Ә бына ҡуҙғалайым ғына тигәндә, уның күҙҙәре ҡырмыҫҡаларға төштө. Әллә ҡайҙан күсеп килгән ошо ваҡ ҡына йән эйәләре тупраҡ өйөмөнә һөжүм итергә тотондо. Береһе- бер тик тормай, бер туҡтауһыҙ үҙҙәренән ҙур балсыҡ киҫәктәрен күтәреп ҡайҙалыр ташыйҙар, зыҡ ҡубалар.
       Вәт әй, Илгизәр ҡояшта ҡыҙынып ятҡан арала ҡырмыҫҡалар үҙҙәренә йорт әҙерләп инде. Әллә шуларҙан көнләшепме, әллә тик ятыуҙан ялҡыпмы, ул үҙе лә урынынан ҡуҙғалды. Иренеп кенә кәтмәне менән ергә төрткөләй башланы.
Башта үҙе сығарған йырҙарҙы төрлө көйгә һалып йырланы. Үҙе йырлай, үҙе эшләй. Юҡ, ул үҙен картуф баҡсаһында итеп кенә түгел, барабандар ҡағып, оркестр менән уҙған сафтарҙа барғандай хис итте. Кәтмәне ҡулында уйнап ҡына торҙо. Ул хатта әсәһенең төшкө ашҡа саҡырыуын да ишетмәне. Маңлай тирен һөртөргә тип туҡталған сағында ғына артына әйләнеп ҡараны. Был ниндәй мөғжизә: ярты баҡса күмелгән дә ҡуйған! Йөҙө таңдай балҡыған Илгизәр, кәтмәненә таянып, бер аҙ баҫып торҙо. Ошо саҡ уның ҡолағына күрше Ғабдулла бабайҙың яғымлы һүҙҙәре ишетелде:
— Нисә әйтһәң дә, бөркөттән бөркөт тыуа шул!

Бирем: (читательская грамотность)
Текстың төп фекерен билдәләгеҙ.

Контроль диктант.
Сәғит ағай.
Ул саҡта Сәғит егерме бер йәшлек егет була. Ыҡсым буйлы, киң күкрәкле, ғәҙәттән тыш көслө Сәғиткә һоҡланмаған кеше юҡ ине. Һабантуйҙарҙа уны йыға алырлыҡ бәһлеүән булманы. Бер ваҡыт, февраль аҙаҡтарында, байҙың, бына тигән йүгерек ат буласаҡ, тип ҙур өмөт бәйләп йөрөгән ҡырҡмышы юғалды. Сәғит уны ике көн эҙләне, ләкин таба алманы. Ҡышын ябыҡҡан бүреләрҙең был мәлдә саманан тыш уҫаллашыуҙарын Сәғит белә ине. «Шул ҡәһәр һуҡҡырҙар ашағандыр инде. Бына хәҙер ыҙғыш сығырын көт тә тор!» — тип уйланы егет. Юғалған ҡырҡмышты, дөрөҫөрәге, уның һөйәктәрен һәм ҡыҙыл таҫма бәйләнгән ҡойроғон осраҡлы рәүештә бай үҙе тапҡан. Көтөүгә килеп, йәш көтөүсенән ҡырҡмыштың юғалыуын белгәс, бай бөтөнләй сығырынан сыҡты. Алтынан үрелгән йыуан ҡамсы, башты уратып, төйөнлө осо менән Сәғиттең битенә батты. Бите ауыртыуҙан түгел, бәлки йөрәк түҙә алмаған йәберҙән Сәғиттең күҙ алдары ҡараңғыланды, ун һигеҙ йәшкә сыҡҡаны бирле уға ҡул күтәрергә баҙнат иткән кеше юҡ ине әле. Батрагының кем икәнен белгән бай ҡурҡып һыҙыу яғын ҡараны, ләкин Сәғиттең менгәне бай көтөүенең иң яҡшы айғыры ине, егет байҙы һә тигәнсе ҡыуып етте лә йоҙроғо менән уның сикәһенә яман ҡаты һуҡты. Бай, эһ тә итмәйенсә, эйәренән йығылып төштө, ә Сәғит, айғырын бороп, йылҡы көтөүенә ҡарай сапты. Артабан Сәғит ағай улына дөрөҫөн әйтә алманы, ә дөрөҫө шулай булды: үлгән байҙы даланан таптылар, уның сикәһе йәнселгәйне.

Бирем: (читательская грамотность)
Текстың төп темаһын билдәләгеҙ.
